钦定古今图书集成/理学汇编/学行典/第271卷 > 潘恺
## 钦定古今图书集成/理学汇编/学行典/第271卷 > 潘恺

按《汝宁府志》：“潘恺，商城人。通五经，能吟咏，隐于清溪，
自号清溪渔隐。洪武间，累征不起，尝有诗云：‘何事清
溪独隐沦，绿蓑飞不上红尘。斜风细雨元真子，茶灶
笔床陆散人。孤艇每归三岛月，长竿独占五湖春。烟
波莫道齐高士，卜猎曾看到渭滨’。礼部侍郎王礼亦
赠以诗云：‘先生纯孝更多闻，自爱逃名钓汝坟。静觉
风波惊世态，闲随鸥鸟叹离群。一竿秋月羊裘老，两
岸芦花宿酒醺。我亦人间兼吏隐，独怜高节抗浮云’。”
其清风逸轨，观此亦足见矣。